'آرمی چیف کے سامنے تاجروں کی شکایات بلاجواز ہیں'
چیئرمین نیب جسٹس (ر) جاوید اقبال کے بقول، نیب وائٹ کالر کرائمز کی تحقیقات کر رہا ہے اور  ملکی پالیساں بنانے میں اس کا کوئی کردار نہیں۔
اسلام آباد — چیئرمین نیب جسٹس (ر) جاوید اقبال کا کہنا تھا کہ آرمی چیف کے سامنے تاجروں کے نیب سے متعلق تحفظات بلاجواز ہیں۔ اسلام آباد میں پریس کانفرنس سے خطاب کرتے ہوئے چیئرمین نیب کا کہنا تھا کہ نیب مادر پدر آزاد نہیں ہے، نیب کے تاثر کو بہتر بنانے کی دیانت داری سے کوشش کی جا رہی ہے۔ جسٹس (ر) جاوید اقبال نے کہا کہ آرمی چیف اور وزیراعظم کے سامنے رکھے گئے تحفظات بلاجواز ہیں اور نیب ایسا کوئی قدم نہیں اٹھائے گا جس سے تاجر برادری کا مورال نیچا ہو۔ اُن کا کہنا تھا کہ ہمیں ہر ایک کی عزت نفس کا خیال ہے اور تاجر برادری کے لیے کئی اقدامات کیے ہیں۔ انہوں نے آرمی چیف کے سامنے نیب کی شکایات پر کہا کہ اگر تاجروں کو اس حوالے سے کچھ تحفظات تھے تو وہ براہ راست اُن سے بھی بات کر سکتے تھے۔ چیئرمین نیب نے کہا کہ نیب وائٹ کالر کرائمز کی تحقیقات کر رہا ہے اور ملکی پالیساں بنانے میں اس کا کوئی کردار نہیں۔ البتہ بیروزگاری کا خاتمہ صرف حکومت کا کام نہیں ہے۔ تاہم کوئی شخص یا ادارہ عقل کل نہی ہے۔ نیب کے سربراہ کا کہنا تھا کہ ادارے ہوں یا انسان، خامیاں سب میں ہوتی ہیں۔ پاکستان آزاد ملک ہے اور یہاں آئین اور قانون کی حکمرانی ہے۔ جاوید اقبال نے کہا کہ کسی بھی ملک کے زوال میں بدعنوانی اہم کردار ادا کرتی ہے۔ انہوں نے قائد اعظم کا حوالہ دیتے ہوئے کہا کہ بدعنوانی اور اقربا پروری پاکستان کے دو بڑے مسئلے ہیں جبکہ معیشت ملک کی ریڑھ کی ہڈی ہے اور نجی سیکٹر کردار ادا کرے تو ملکی معیشت بہتر ہو سکتی ہے۔ اُن کا کہنا تھا کہ معیشت مضبوط ہونے تک ملک اور اس کا دفاع مضبوط نہیں ہو سکتا۔ چیئرمین نیب نے اعلان کیا کہ نیب آج کے بعد ٹیکس کے معاملات میں مداخلت نہیں کرے گا اور ٹیکس سے متعلق تمام ریفرنس واپس لینے کا فیصلہ کر لیا گیا ہے جبکہ تاجروں کو نیب کی طرف سے نوٹس بھی نہیں بھیجا جائے گا۔ اُن کے بقول، بینک ڈیفالٹ کے معاملات نیب نہیں دیکھے گا جبکہ متعلقہ بینک کی جانب سے درخواست کے بغیر نیب بینک ڈیفالٹ کیسز بھی نہیں لے گا۔ جاوید اقبال نے یقین دلایا کہ کوئی نیب افسر کسی بھی تاجروں کو ٹیلی فون کال نہیں کرے گا۔ اگر کسی معاملے میں کسی تاجر کو بلانا ہو گا تو اس کو فون کال کے بجائے نوٹس جاری کیا جائے گا جس میں اس کو بلائے جانے کی وجہ بھی دی جائے گی۔ تین ہفتوں میں سعودی طرز کے اختیارات کی خواہش کے حوالے سے ایک سوال کے جواب میں انہوں نے کہا کہ مجھ سے لوگ پوچھتے ہیں کہ سعودی عرب میں چار ہفتوں میں پیسے برآمد کیے جا سکتے ہیں تو یہاں کیوں نہیں کیے جا سکتے۔ تاہم اگر وہاں جیسے اختیارات مجھے دیے جائیں تو میں تین ہفتے میں ریکوری کر دوں گا لیکن سعودی ماڈل جیسی ہماری کوئی خواہش نہیں ہے۔ نیب کے چیئرمین کا مزید کہنا تھا کہ پاکستان میں بادشاہت نہیں بلکہ ایک آئین اور قانون ہے جہاں سب کچھ اسی کے مطابق ہوگا۔ میڈیا میں نیب کے تاثر کے حوالے سے انہوں نے کہا کہ ایک آدھ چینل کی شام نیب پر تنقید سے شروع ہوتی ہے۔ ان میں سے اکثریت نے نیب کا آئین پڑھا اور نہ ہی عدالتی نظام دیکھا ہے۔ اُنہوں نے کہا کہ وہ ان چینلز کی تنقید کو نظر میں رکھتے ہیں، نیب کیس کرتا ہے تو ایک صاحب کا بڑا کالم اگلے روز آ جاتا ہے کہ وہ شخص بے گناہ ہے۔ جاوید اقبال کا کہنا تھا کہ میڈیا جتنی بھی ترقی کر لے، وہ عدالتی فرائض انجام نہیں دے سکتا۔ انہوں نے کہا کہ تنقید تعمیری ہو تو ملک کا فائدہ ہو گا۔ چئیرمین نیب جسٹس (ر) جاوید اقبال کا یہ بیان ایک ایسے وقت میں آیا ہے جب ملک کے بڑے تاجروں نے آرمی چیف اور پھر وزیرِ اعظم سے ملاقاتوں کے دوران نیب سے متعلق تحفظات کا اظہار کیا تھا۔ بالخصوص بینکنگ سیکٹر کے میاں منشا، رئیل اسٹیٹ کے ملک ریاض اور ایگرو انڈسٹری کے حسین داؤد نے نیب کے حوالے سے تحفظات کا اظہار کیا تھا۔ اس حوالے سے زبیر موتی والا نے وائس آف امریکہ سے بات کرتے ہوئے ان شکایات کی تصدیق کی تھی اور کہا تھا کہ آرمی چیف جنرل قمر جاوید باجوہ نے آئندہ پندرہ دنوں میں ان شکایات کو دور کرنے کی یقین دہانی کرائی تھی۔ آرمی چیف جنرل قمر جاوید باجوہ کی طرف سے ملک کے معاشی معاملات میں حکومت کی مدد کے حوالے سے یہ بیانات سامنے آئے ہیں اور یہ ملاقات بھی اسی سلسلے کی کڑی تھی۔ آرمی چیف نے تاجروں کی ہر ممکن مدد کرنے اور حکومت سے مراعات دلوانے کا وعدہ کیا تھا۔ اس ملاقات میں حکومتی مشیر خزانہ عبدالحفیظ شیخ، چئیرمین ایف بی آر شبر زیدی اور وزیر مملکت حماد رضا بھی شریک تھے۔ جنہوں نے تمام تاجروں سے ملک میں سرمایہ کاری کرنے اور معاشی حالات کو بہتر کرنے میں مدد کی درخواست کی تھی۔